*****

ΚΑΝΟΝΙΣΜΟΣ (ΕΟΚ) αριθ. 571/87 ΤΗΣ ΕΠΙΤΡΟΠΗΣ

της 26ης Φεβρουαρίου 1987

για τον κατ' αποκοπή καθορισμό της χρηματοδότησης από το Ευρωπαϊκό Γεωργικό Ταμείο Προσανατολισμού και Εγγυήσεων, τμήμα Εγγυήσεων, των δαπανών που προκύπτουν από τη δωρεάν διανομή των προϊόντων που έχουν αγοραστεί από τους οργανισμούς παρέμβασης στον τομέα του γάλακτος και των γαλακτοκομικών προϊόντων

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 3247/81 του Συμβουλίου της 9ης Νοεμβρίου 1981 σχετικά με τη χρηματοδότηση, από το ΕΓΤΠΕ, τμήμα Εγγυήσεων, ορισμένων μέτρων παρέμβασης, και ιδίως εκείνων που αναφέρονται στην αγορά, αποθεματοποίηση και πώληση γεωργικών προϊόντων από τους οργανισμούς παρέμβασης (1), όπως τροποποιήθηκε τελευταία από τον κανονισμό (ΕΟΚ) αριθ. 2632/85 (2), και ιδίως το άρθρο 7,

Εκτιμώντας:

ότι ο κανονισμός (ΕΟΚ) αριθ. 138/87 της Επιτροπής (3) προέβλεπε μια επείγουσα ενέργεια δωρεάν παροχής βουτύρου υπέρ των πλέον απόρων ατόμων μετά από το κύμα ψύχους που έπληξε την Ευρώπη· ότι στο άρθρο 7 του κανονισμού (ΕΟΚ) αριθ. 3247/81 προβλέπεται ότι, σύμφωνα με τη διαδικασία που αναφέρεται στο άρθρο 13 του κανονισμού (ΕΟΚ) αριθ. 729/70 του Συμβουλίου της 21ης Απριλίου 1970 σχετικά με τη χρηματοδότηση κοινής γεωργικής πολιτικής (4), όπως τροποποιήθηκε τελευταία από τον κανονισμό (ΕΟΚ) αριθ. 3769/85 (5), θα πρέπει να καθοριστούν ενιαία τα κατ' αποκοπή ποσά για τη χρηματοδότηση των δαπανών δωρεάν διανομής που απορρέουν από την ενέργεια αυτή·

ότι τα πραγματικά έξοδα διανομής σε ορισμένα κράτη μέλη διαφέρουν σημαντικά από εκείνα των άλλων κρατών μελών και ότι, για το λόγο αυτό, πρέπει να καθοιστούν τα διαφορετικά ποσά, για αυτά τα κράτη μέλη, με τρόπο ώστε να μη δημιουργηθούν προβλήματα όσον αφορά τη φιλανθρωπική αυτή ενέργεια της Κοινότητας·

ότι τα μέτρα που προβλέπονται στον παρόντα κανονισμό είναι σύμφωνα με τη γνωμοδότηση της Επιτροπής του ΕΓΤΠΕ,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Το κατ' αποκοπή ποσό που αναφέρεται στο άρθρο 7 του κανονισμού (ΕΟΚ) αριθ. 3247/81 για τη χρηματοδότηση από το ΕΓΤΠΕ, τμήμα Εγγυήσεων, των δαπανών που απορρέουν από τη δωρεάν διανομή βουτύρου που προβλέπεται από τον κανονισμό (ΕΟΚ) αριθ. 138/87 καθορίζεται σε 175 ECU ανά τόνο. Εάν αποδειχθεί, προς ικανοποίηση της ενδιαφερόμενης αρμόδιας αρχής του κράτους μέλους, ότι οι δαπάνες οι σχετικές με τη διανομή υπερβαίνουν το ποσό των 175 ECU ανά τόνο, το ποσό αυτό αυξάνεται, το ανώτερο, κατά 75 ECU ανά τόνο.

Στην περίπτωση διανομής βουτύρου σε ένα κράτος μέλος το οποίο δεν διαθέτει ένα απόθεμα παρέμβασης, το ποσό που αναφέρεται στην παράγραφο 1 αυξάνεται κατά 40 ECU ανά τόνο.

Άρθρο 2

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από τις 15 Ιανουαρίου 1987.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 26 Φεβρουαρίου 1987.

Για την Επιτροπή

Frans ANDRIESSEN

Αντιπρόεδρος

(1) ΕΕ αριθ. L 327 της 14. 11. 1981, σ. 1.

(2) ΕΕ αριθ. L 251 της 20. 9. 1985, σ. 1.

(3) ΕΕ αριθ. L 17 της 20. 1. 1987, σ. 18.

(4) ΕΕ αριθ. L 94 της 28. 4. 1970, σ. 13.

(5) ΕΕ αριθ. L 362 της 31. 12. 1985, σ. 17.